- Libela Hrvatska se budi Hrvatska može bolje - danas je to pokazala

Danas, na Međunarodni dan roditelja, u gradovima diljem Hrvatske održan je prosvjed u organizaciji inicijative Hrvatska može bolje koja okuplja učitelje i učiteljice, gotovo 200 udruga, sindikate SSSH, Maticu Hrvatskih sindikata, Sindikat hrvatskih učitelja, Sindikat Preporod i druge.

Samo u Zagrebu okupilo se preko 40 tisuća ljudi koji su s glavnog zagrebačkog trga poručili da žele bolje uvjete za odrastanje svoje djece, a slične su poruke odaslane s trgova u Osijeku, Slavonskom Brodu, Virovitici, Križevcima, Varaždinu, Poreču, Puli, Rijeci, Zadru, Splitu, Korčuli, Dubrovniku, ali i pred ambasadama RH u Londonu, Parizu, Budimpešti i Šangaju.

Kao predstavnica roditelja, s bine na Trgu bana Jelačića okupljenima se obratila Ivana Kekin, koja je poručila da "želimo obrazovanu, promišljajuću i slobodnomisleću djecu" te da je krajnje vrijeme da nam djeca uče kako da misle, a ne što da misle. Sličnu je poruku poslao i Karlo Horvat, predsjednik Nacionalnog vijeća učenika, koji je rekao kako učenici/ce ove zemlje ne žele biti taoci politike niti nastaviti tupo ponavljati, već kritički razmišljati i raspravljati.

Ida Lohar, učiteljica koja je sudjelovala u Cjelovitoj kurikularnoj reformi, napomenula je kako je u reformi sudjelovalo preko 400 učitelja/ica i stručnjaka/njakinja te je pozvala građane i građanke da se svojim doprinosom u obliku komentara uključe u javnu raspravu. Prosvjednicima i prosvjednicama se obratio i profesor matematike Toni Milun koji je istaknuo da je zadaća obrazovnog sustava naučiti kako učiti te da je djecu potrebno obrazovati za budućnost.

Prosvjed su zaključili Nikola Baketa i Eli Pijaca Plavšić u ime inicijative Hrvatska može bolje: "Zahtijevamo od Sabora da jednoglasno donese zaključak o podršci ovoj reformi, ovom ekspertnom timu i ovom modelu. Obranite ovu reformu, obranite naše pravo na obrazovanje 21. stoljeća. Odbacite zaključke Odbora za obrazovanje, priliku imate već u petak".

Uz zvukove pjesme "Kad bi svi ljudi na svijetu", Hrvatska je barem na jedan dan pokazala da joj je dosta i da više neće šutjeti.